32002D0613
L 196/45
JURNALUL OFÍCIAL AL UNIUNII EUROPENE
DECIZIA COMISIEI
din 19 iulie 2002
de stabilire a condițiilor de import al materialului seminal de animale domestice din specia porcină
[notificată cu numărul C(2002) 2676]
(Text cu relevanță pentru SEE)
(2002/613/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/429/CEE (1) a Consiliului din 26 iunie 1990 de stabilire a cerințelor de sănătate animală care se aplică schimburilor intracomunitare și importurilor de material seminal de animale domestice din specia porcină, astfel cum a fost modificată ultima dată prin Decizia 2000/39/CE (2) a Comisiei, în special articolul 7 alineatul (1), articolul 9 alineatele (2) și (3) și articolul 10 alineatul (2),
întrucât:
(1)
Decizia 93/160/CEE (3) a Comisiei, astfel cum a fost modificată ultima dată prin Decizia 1999/150/CE (4), specifică lista țărilor terțe din care se poate importa material seminal de animale din specia porcină.
(2)
Decizia 93/199/CEE (5) a Comisiei, astfel cum a fost modificată ultima dată prin Decizia 94/667/CE (6), stabilește condițiile de sănătate animală și certificarea veterinară pentru importul de material seminal de animale din specia porcină din țări terțe.
(3)
Decizia 95/94/CE (7) a Comisiei, astfel cum a fost modificată ultima dată prin Decizia 2001/727/CE (8), stabilește lista centrelor de colectare a materialului seminal oficial aprobate pentru exportul în Comunitate.
(4)
Cipru ar trebui adăugat în lista țărilor terțe din care sunt autorizate importurile prin Decizia 93/160/CEE, ca urmare a misiunilor Comisiei și în lumina progresului realizat în domeniul sănătății animale în această țară.
(5)
Serviciile veterinare competente din Cipru, Elveția, Canada și Ungaria au înaintat solicitări de adăugare în listă a unor centre de pe teritoriile lor aprobate oficial pentru exportul de material seminal de animale domestice din specia porcină către Comunitate, stabilite prin Decizia 95/94/CE a Comisiei.
(6)
Garanțiile privind respectarea cerințelor specificate la articolul 8 din Directiva 90/429/CEE au fost furnizate Comisiei de către serviciile veterinare competente ale țărilor în cauză, iar centrele de colectare în cauză au fost aprobate oficial pentru exporturi în Comunitate.
(7)
Modelul de certificat de sănătate animală prevăzut de Decizia 93/199/CEE a Comisiei trebuie adaptat pentru a lua în considerare situația sănătății animale din fiecare țară terță și modificările Directivei 90/429/CEE.
(8)
Este mai convenabil să se adune, în același document, toate informațiile relevante referitoare la importul de material seminal de animale din specia porcină (lista țărilor terțe autorizate, cerințe veterinare aplicabile importurilor și lista centrelor de colectare de material seminal aprobate în respectivele țări terțe) și, în consecință, să se abroge Deciziile 93/160/CEE, 93/199/CEE și 95/94/CE.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Statele membre autorizează importul din țările terțe stabilite la anexa I de material seminal de animale din specia porcină care satisface condițiile prevăzute în modelul de certificatul veterinar din anexa III și care se colectează în centrele aprobate de colectare de material seminal stabilite la anexa V.
(2) Statele membre autorizează importul din țările terțe stabilite la anexa II de material seminal de animale din specia porcină care satisface condițiile prevăzute în modelul de certificatul veterinar din anexa IV și care se colectează în centrele aprobate de colectare de material seminal stabilite la anexa V.
Articolul 2
Statele membre pot refuza admiterea materialului seminal din centre de colectare unde sunt admiși vieri vaccinați împotriva bolii Aujeszky, în teritoriul lor sau într-o regiune din teritoriul lor, în cazul în care s-a recunoscut că în respectivul teritoriu nu se întâlnește boala Aujeszky în conformitate cu articolul 10 din Directiva 64/432/CEE (9) a Consiliului.
Articolul 3
Deciziile 93/160/CEE, 93/199/CEE și 95/94/CE se abrogă.
Articolul 4
Importurile de material seminal certificate în conformitate cu dispozițiile și modelul de certificat în vigoare anterior se acceptă pentru o perioadă de cel mult trei luni de la data publicării prezentei decizii.
Articolul 5
Prezenta decizie se aplică din a douăzecea zi de la data publicării sale în Jurnalul Oficial al Comunităților Europene.
Articolul 6
Prezenta decizie se adresează statelor membre.
Adoptată la Bruxelles, 19 iulie 2002.